जब जगदीश चंद्र बसु ने पेड़-पौधों में जीवन होने संबंधी आयडिया पर काम करना आरंभ किया तब भौतिकी करवट बदल रही थी और नित नयी खोजें हो रही थी। वे स्वयं ‘बेतार के तार’ की खोज के कारण एक लब्ध प्रतिष्ठित भौतिकविद् के रूप में विश्व में विख्यात थे। लेकिन उन्होंने पेड़-पौधों पर जिस तरह से वैज्ञानिक तरीकों को अपनाते हुए काम किया उसने न सिर्फ भारतीय प्राचीन ज्ञान-विज्ञान को सही साबित कर विश्व को नया मार्गदर्शन दिया वरन् पेड़-पौधों को जैव-दुनिया का सम्मानित सदस्य भी बना दिया। उनके गहन शोध का ही परिणाम रहा कि ‘इलेक्ट्रोफिजियोलॉजी’ नामक एक सर्वथा नया क्षेत्र उभर कर सामने आया।